**АРАЛЫКТАН ӨТӨ ТУРГАН «ОЙЛОП ТАПКЫЧ ҮЙ-БҮЛӨ» РЕСПУБЛИКАЛЫК КОНКУРСУ ЖӨНҮНДӨ**

**ЖОБО**

**1. Конкурстун максаты**

***Конкурстун максаты, инновациялык технологияларды иштеп чыгуу жана үй-бүлөлүк турмушта колдонууга киргизүү, моделдерди андан ары тиричиликте пайдалануу, үй-бүлөнүн бардык мүчөлөрүнүн биргеликте кызыктуу жана пайдалуу эс алуусун уюштуруу болуп саналат.***

**2. Конкурстун милдети**

* Балдардын интеллектуалдык потенциалын жана техникалык көндүмдөрүн, ошондой эле пайдалуу моделди жаратуунун жүрүшүндө балдар менен ата-энелердин өз ара аракеттешүүсүн өнүктүрүү;
* үй-бүлөдө жагымдуу психологиялык абалды түзүү, обочолонуу мезгилиндеги чыңалууну таратуу.

**3. Конкурсту өткөрүүчүлөр**

1. Кыргыз Республикасынын Билим берүү жана илим министрлиги;
2. «Алтын түйүн» Балдардын республикалык инженердик-техникалык академиясы.

**4. Конкурстун катышуучулары**

Конкурста берилген темада аткарылган эмгектерди онлайн режиминде жактай турган үй-бүлөлөр республиканын бардык булуң-бурчунан катыша алышат.

**5. Конкурсту уюштуруу жана өткөрүү**

Сунушталуучу эмгектерде иштөө принциби сүрөттөлүп, эсептөөлөр жана чийүү-сызуулар аркылуу чечилиши негизделип берилген, анын түпкү мааниси менен тиричилик керектөөсүндө ишке ашырууга пайдалуу жана колдонуу мүмкүнчүлүгү ачылган маани-маңызы, идеясы, образы моделге, макетке, жасалган буюмга сыйдырылууга тийиш.

Иштелип чыккан иштердин колдонуу чөйрөсү ар түрдүү, көп функционалдуу болушу мүмкүн, бирок үй-бүлөнүн тиричилигинде жаралган техникалык көйгөйлөрдү чечүүгө, үй-бүлөнүн жашоо шартын, үй-бүлөлүк бизнестин, эс алууну ж.б. жагымдуу, жемиштүү жана жайлуулугун түзүүгө багытталышы зарыл.

Аткарылган ишти көрүү үчүн жактоого алынган иштин видеосу же сүрөтү сунушталууга тийиш.

Республикалык конкурста байгелүү орундарды ээлеген иштер (долбоорлор, моделдер, макеттер), дипломдор менен сыйланат. Конкурстук иштер, долбоорлор, баяндамалар ж.б. алардын негизги жыйынтыктары массалык маалымат каражаттарында жана Интернетте (авторлугу сакталып) жарыяланат.

«Ойлоп тапкыч үй-бүлө» республикалык конкурсу онлайн режиминде окуучулардын эс алууга чыккан мезгилинде өткөрүлөт. **Каттоо 1-июлдан 20-июль аралыгында www.**[**rdita.kg**](http://www.intellect.rdita.kg) **сайты аркылуу жүргүзүлөт**. *Шилтеме боюнча катышуучунун формасын толтуруу зарыл. Милдеттүү түрдө толтурула турган тилкелер: баланын Ф.А.А., атасынын же чоң атасынын\таятасынын Ф.А.А., баланын туулган датасы,баланын жынысы, үй-бүлөнүн жашаган дареги (областы, району, шаары), байланыш телефону жана емайл. Емайл колдонулуп, тынымсыз текшерилип турушу керек, анткени ага катталгандыгы тууралуу кабарлоо, долбоорду жактай турган күнүжана убактысы жөнүндө маалымат келет.*

**Жактоо 2020-жылдын 21-июлунан 25-июль аралыгында болот.**

**6. Иштерди баалоонун критерийлери**

Үй-бүлөнүн ишин баалоонун жүрүшүндө чыгармачылык менен мамиле жасалгандыгына, үй-бүлөнүн бардык мүчөлөрүнүн катышуу даражасына, жыйынтыктардын практикалык маанисине, иштин таризделиши жана дизайнынын сапатына, көрсөтмө материалдын болушуна жана сапатына, аткаруунун өзгөчөлүүлүгүнө, аткаруу техникасынын деңгээлине артыкчылык берилет. Долбоорду жактоодо конкурстун финалында кийинкилер эске алынат: материалдын так берилиши, жыйынтыктардын аргументтелиши, суроолорго жооптордун берилиши, жактоого берилген 10 мүнөттүн сакталгандыгы.

**7. Жыйынтыктарды чыгаруу жана жеңүүчүлөрдү сыйлоо**

Тандоо этаптарында иштерди баалоо эксперттик комиссиянын мүчөлөрү тарабынан жүргүзүлөт.

Конкурстун жыйынтыктары массалык маалымат каражаттарында, катышуучулардын каталогунда, ошондой эле «Алтын түйүн» БРИТАнын интернет-айдыңындагы сайтында жана башка тематикалык көргөзмөлөрдө, Кыргыз Республикасынын мезгилдүү басылмаларында жарыяланат.

Конкурстун жеңүүчүлөрү жана байге ээлери I, II, III даражадагы дипломдор менен сыйланат.

**Байланышуу жолдору:**

**«Алтын түйүн» Балдардын республикалык инженердик-техникалык академиясы**

**т.: (0312) 31-58-47; (0312) 31-58-18, ф.: (0312) 31-58-47.** **www.rdita.kg**